CELEX: 62012TN0473
Language: hu
Date: 2012-11-01 00:00:00
Title: T-473/12. sz. ügy: 2012. november 1-jén benyújtott kereset — Aer Lingus kontra Bizottság

26.1.2013   
            
            
               HU
            
            
               Az Európai Unió Hivatalos Lapja
            
            
               C 26/51
            
         2012. november 1-jén benyújtott kereset — Aer Lingus kontra Bizottság
   (T-473/12. sz. ügy)
   2013/C 26/104
   Az eljárás nyelve: angol
   
      Felek
   
   
      Felperes: Aer Lingus Ltd (Dublin, Írország) (képviselők: K. Bacon és D. Scannell, Barristers, valamint A. Burnside, Solicitor)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg (vagy másodlagosan, részben semmisítse meg) az SA.29064 (2011/C) (ex 2011/NN) — „A légiutas-adó Írország által alkalmazott differenciált mértékei” állami támogatással kapcsolatos ügyben 2012. július 25-én hozott bizottsági határozatot; valamint
            
         
               —
            
            
               az alperest kötelezze a felperes részéről felmerült költségek viselésére.
            
         
      Jogalapok és fontosabb érvek
   
   Keresetének alátámasztása érdekében a felperes öt jogalapra hivatkozik.
   
               1.
            
            
               Első jogalap: az alperes tévesen alkalmazta a jogot, amikor a megtámadott határozatban arra a következtetésre jutott, hogy az alacsonyabb mértékű adó jogellenes állami támogatásnak minősült. Konkrétan, a Bizottság tévedett, amikor a magasabb mértékű adót tekintette a „rendes” adómértéknek annak eldöntése szempontjából, hogy az alacsonyabb mértékű adó szelektív előnynek minősült-e. Mivel a magasabb adómérték az közvetlen hatállyal rendelkező uniós jogi rendelkezések értelmében érvénytelen volt, e szempontból nem lehetett megalapozottan a „rendes” referencia mértéknek tekinteni. Ugyanezen okokból a Bizottság tévedett, amikor megállapította, hogy az alacsonyabb adómérték alá tartozó légitársaságok utasonként 8 eurónak megfelelő előnyben részesültek.
            
         
               2.
            
            
               Második jogalap: még ha a Bizottság megalapozottan is minősíthette az alacsonyabb mértékű adót az EUMSZ 107. cikk (1) bekezdése értelmében vett állami támogatásnak, a támogatás alacsonyabb adómérték alá tartozó légitársaságok általi visszatérítésének olyan körülmények között történő elrendelése, amikor ezzel együtt a magasabb mértékű adót is vissza kellett fizetni, megsértette a jogbiztonság, a hatékonyság, valamint a gondos ügyintézés elvét. Következésképpen a megtámadott határozat a támogatás visszatéríttetésének elrendelésével megsértette a 659/1999/EK tanácsi rendelet (1) 14. cikkét.
            
         
               3.
            
            
               Harmadik jogalap: az alperes azáltal is jogi és ténybeli hibát követett el, hogy az alacsonyabb adómérték alá tartozó légitársaságokat az utasonként 8 euró összegű állítólagos támogatás kedvezményezettjeiként azonosította, ezen az alapon pedig elrendelte a támogatás visszatéríttetését olyan körülmények között, amikor a Bizottság elismerte: lehetséges, hogy az adóterhet az utasok viselték, akik ezáltal az alacsonyabb adómérték elsődleges kedvezményezettjei voltak.
            
         
               4.
            
            
               Negyedik jogalap: mivel az utasonként 8 eurót nem lehet visszaható hatállyal beszedni azoktól az utasoktól, akik az alacsonyabb adómérték előnyében részesültek, e körülmények között a visszatéríttetés elrendelése az érintett légitársaságokat sújtó további adóként működik, ezáltal pedig jogellenesen szankcionálja e légitársaságokat, ahelyett hogy helyreállítaná az állítólagos támogatás nyújtása előtt fennálló helyzetet. Ez aránytalan és sérti az egyenlő bánásmód elvét, ezáltal pedig a 659/1999/EK tanácsi rendelet 14. cikkének további megsértését képezi.
            
         
               5.
            
            
               Ötödik jogalap: az alperes a támogatás visszatéríttetésének elrendelését, valamint a támogatás összegének utasonként 8 euróban való meghatározását egyáltalán nem, vagy csak hiányosan indokolta meg.
            
         
      (1)  Az EK-Szerződés 93. cikkének alkalmazására vonatkozó részletes szabályok megállapításáról szóló, 1999. március 22-i 659/1999/EK tanácsi rendelet (HL 1999., L 83., 1. o.; magyar nyelvű különkiadás 8. fejezet, 1. kötet, 339. o.).